Dómstóll í sænsku borginni Norrköping dæmdi í morgun fjóra unga karlmenn í lífstíðarfangelsi fyrir manndráp og tilraun til manndráps á skyndibitastað í borginni í apríl í fyrra. Tveir samverkamenn þeirra voru enn fremur dæmdir í 16 ára fangelsi. Mennirnir voru aftur á móti sýknaðir af ákæru um tvö manndráp á skemmtistað nokkrum mánuðum áður.
Íbúar sænsku borgarinnar Norrköping í Austur-Gautlandi hafa ekki farið varhluta af uppgjöri glæpagengja í borginni síðustu misseri. Í desember 2019 voru tveir menn skotnir til bana fyrir utan næturklúbb í borginni og náðist atvikið á öryggismyndavélar staðarins.
Fórnarlömbin voru liðsmenn glæpagengis sem nefnist No Surrender MC, en meðan á árásinni stóð var næturklúbburinn fullur af grunlausu fólki. Sjá má úr upptökum að nokkrir gestir innandyra stóðu aðeins steinsnar frá gluggum staðarins sem nokkur skot hæfðu.
Nokkrum mánuðum síðar, í apríl 2020, var einn maður skotinn til bana á skyndibitastað í borginni en annar slapp naumlega undan árásarmönnunum. Fórnarlömbin tvö höfðu tengsl við sama glæpagengi.
Sex menn voru að lokum ákærðir fyrir morðin og hófust réttarhöld í apríl. Mennirnir voru allir sýknaðir fyrir skotárásina við skemmtistaðinn þar sem ósannað þótti að þeir hefðu verið að verki. Þeir fá hins vegar þungan dóm fyrir morðið og morðtilraunina á skyndibitastaðnum.
Fjórir eru dæmdir í lífstíðarfangelsi fyrir aðild sína, en tveir fá sextán ára dóm.